બૉલીવુડ અભિનેત્રી જિયા ખાન આત્મહત્યા કેસમાં મુખ્ય આરોપી સૂરજ પંચોલી હવે 27મી જૂન સુધી જ્યુડિશિયલ કસ્ટડીમાં રહેશે . તેઓ આજ સુધી પોલીસ કસ્ટડીમાં હતાં . આજે તેમને કોર્ટમાં રજૂ કરાયાં કે જ્યાંથી તેમને જ્યુડિશિયલ કસ્ટડીમાં મોકલી અપાયાં છે . આ અગાઉ જિયાના માતા રાબિયા ખાને આરોપ લગાવ્યો હતો કે તેમની ઉપર બૉલીવુડમાંથી દબાણ બનાવાઈ રહ્યું છે કે તેઓ સૂરજ સામે લગાવાયેલ તમામ આરોપો પાછા ખેંચી લે , કારણ કે સૂરજ નિર્દોષ છે . રાબિયાએ કોઈનું નામ નથી લીધું , પણ એટલું કહ્યું કે તેમની પાસે મોટા સ્ટાર્સના ફોન આવી રહ્યાં છે કે જેઓ તેમને કહી રહ્યાં છે કે આપ સૂરજ સામે લગાવાયેલ તમામ આરોપો પાછા ખેંચી લો . હાલ તો સૂરજ પંચોલીના માતા ઝરીના વહાબ વારંવાર એમ જ કહી રહ્યાં છે કે તેમના પુત્રને ફસાવવામાં આવી રહ્યું છે . ઝરીનાએ રાબિયા ખાનને મળવાના પણ પ્રયત્ન કર્યાં , પરંતુ રાબિયાએ તેમને મળવાનો ઇનકાર કરી દીધો હતો . રાબિયા ખાને તો જિયાના મોત માટે સૂરજ પંચોલી ઉપરાંત તેના પિતા આદિત્ય પંચોલી સામે પણ સવાલ ઊભા કર્યાં છે . તેમનું કહેવું હતું કે જિયા ખાન સાથે આદિત્યે પણ મારઝૂડ કરી હતી . એમ તો સૂરજ પંચોલીને આજ સુધીના પોલીસ રિમાંડ ઉપર મોકલાયાં છે . આ અગાઉ જિયાના માતાએ સૂરજ તથા તેના પિતા આદિત્ય પંચોલી વિરુદ્ધ પણ પોતાની પુત્રી સાથે મારઝૂડ કરવાનો આરોપ મૂક્યો છે .